  Наталья Тетерина Пичи Пурга ёрослэн тӧроез Светлана Колодкина 1-тӥ коньывуонысен интыужысьтыз кошке. Со сярысь иворъёсъя «Удмуртия» агентстволы Тӧролэн аппаратэзлэн, Депутатъёслэн кенешсылэн но Ёрос администрацилэн кивалтӥсез Оксана Дерендяева вераз. Зэмзэ ик, ас мылкыдызъя ужысьтыз кошкон куриськонэз вуиз Депутатъёслэн кенешазы Оксана ДерендяеваКыӵе муген Светлана Колодкина ужинтызэ кельтыны малпаз, верамын ӧвӧл. Пусъемын, ёрос депаутатъёслы ужысь кошкемез юнматыны кулэ ӧвӧл, соос куриськонэн ивортэмын гинэ луо. Табере 60 нунал ӵоже парламентарийёс ёрослэсь выль тӧрозэ быръён лыдпусэз пуктыны кулэ. Ёрос кенешлэн вуоно пумиськонэз 23-тӥ шуркынмонэ чакламын. Тодэ вайытом, Светлана Колодкина Пичи Пурга ёросэн одӥг арлэсь кемагес, 2016-тӥ арысен 27-тӥ куарусёнысен, кивалтӥз.  ВАТСАН Светлана Ивановна Колодкина  Вордӥськиз 3-тӥ гудырикошконэ 1969-тӥ арын Кез каргуртын. Йылпумъяз Удмурт кун университетэз.  Ужаз налогъёсъя вылӥ кун инспектор но налогъёсъя валтӥсь кун инспектор луыса. Пичи Пурга ёросъя налогъёсъя кун инспекциеныз, Россиысь Удмурт Элькунъя налогъёсъя федерал службалэн 1 номеро инспекциезлэн ёроскуспо ёзэтэныз, Россиысь Удмурт Элькунъя налогъёсъя федерал службалэн 1 номеро инспекциеныз но Россиысь Удмурт Элькунъя налогъёсъя федерал службалэн 6 номеро инспекциезлэн ёроскуспо ёзэтэныз кивалтӥз.  Озьы ик Пичи Пурга ёросын Удмуртиысь коньдон ужпумъёсъя министерстволэн управлениезлэн кивалтӥсез но Пичи Пурга ёрослэн тӧроезлэн коньдонъёсъя юанъёсын воштӥсез вал.  2012–2016 аръёсы — «Пичи Пурга ёрос» муниципал кылдэтлэн тӧроез.   2016-тӥ арысен — Пичи Пурга ёрослэн тӧроез. Тегъёс: Политика Удмуртия ПичиПурга  